Nokia genopliver Matrix-mobiltelefonen

Sidste år fik Nokia masser af positiv omtale med en moderne udgave af den klassiske Nokia 3310 – og på årets Mobile World Congress forsøger de at gentage kunststykket. Årets genoplivning er den ikoniske “slide-model”, Nokia 8110, der blev udødeliggjort i filmen The Matrix fra 1999.

Nu med 4G og kamera

Slidefunktionen er bibeholdt, men 8110 ano 2018, har smidt både antennen og lidt af vægten og så kan den bruges på 4G-netværket. Den har også fået et kamera – dog kun et 2 megapixel et af slagsen.

Nokia hævder at 8110 har voldsomme 25 dages standbytid. Til gengæld er det meget småt med funktioner. Jo, du kan naturligvis spille Snake, men glem alt om e-mail eller Facebook.

Til gengæld kan den bruges som 4G-modem, så du kan koble den bærbare på nettet.

Nokia 8110 kommer i butikkerne til maj i to farver; sort og gul. Prisen bliver omkring en tusindlap.

Nokia genopliver Matrix-mobiltelefonen